सेन्ट्रल ओपनबाट सूर्य नेपाल टुर सुरु
सूर्य नेपाल सेन्ट्रल ओपनसँगै सूर्य नेपाल गल्फ टुर २०२३–२४ को सिजन सोमबार सुरु हुनेछ । सूर्य नेपाल गल्फ टुरमा कुल ८ प्रतियोगिता हुनेछ । त्यसको सेन्ट्रल ओपन पहिलो इभेन्ट हो ।
काठमाडौँ — सूर्य नेपाल सेन्ट्रल ओपनसँगै सूर्य नेपाल गल्फ टुर २०२३–२४ को सिजन सोमबार सुरु हुनेछ । सूर्य नेपाल गल्फ टुरमा कुल ८ प्रतियोगिता हुनेछ । त्यसको सेन्ट्रल ओपन पहिलो इभेन्ट हो ।सूर्य नेपाल टुरमा कुल पुरस्कार राशि ६४ लाख ३६ हजार १ सय ५० रुपैयाँ रहेको छ । गत वर्षको तुलनामा पुरस्कार राशिमा ५ प्रतिशतले वृद्धि गरिएको नेपाल प्रोफेसनल गल्फ संघ (एनपीजीए) का अध्यक्ष रवीन्द्रमान श्रेष्ठले जनाए ।सूर्य नेपाल सेन्ट्रल ओपन गोकर्ण गल्फ क्लबमा हुनेछ । यसमा कुल पुरस्कार राशि ८ लाख ४० हजार रहेको छ । डिसेम्बर अन्त्यमा २ लाख ५० हजार कुल पुरस्कार राशिको सूर्य नेपाल एनपीजीए म्याच–प्ले हुनेछ । जनवरीको अन्त्यमा सूर्य नेपाल वेस्टर्न ओपन हुनेछ । पोखराको हिमालयन गल्फ क्लबमा हुने प्रतियोगितामा कुल पुरस्कार राशि ८ लाख ४० हजार रहनेछ ।फेब्रुअरीको पहिलो साता सूर्य नेपाल काठमाडौं ओपन हुनेछ । कुल पुरस्कार राशि ७ लाख ३ हजार ५ सय रुपैयाँ रहेको प्रतियोगिता सूर्य नेपाल गल्फ क्लबमा हुनेछ । धरान गल्फ क्लबमा हुने सूर्य नेपाल इस्टर्न ओपनको कुल पुरस्कार राशि ८ लाख ४० हजार रहेको छ । यो प्रतियोगिता फेब्रुअरीमा हुनेछ ।मार्चमा रोयल नेपाल गल्फ क्लबमा सूर्य नेपाल च्यालेन्ज, मार्चको अन्तिममा सूर्य नेपाल एनपीजीए टुर च्याम्पियनसिप र अप्रिलमा सूर्य नेपाल प्रिमियर गल्फ च्याम्पियनसिप हुनेछ । दुवै प्रतियोगिता गोकर्णमा हुनेछ । सूर्य नेपाल च्यालेन्जको ५ लाख ७२ हजार २ सय ५०, सूर्य नेपाल एनपीजीए टुरको ८ लाख ४० हजार र सूर्य नेपाल प्रिमियरको १५ लाख ५० हजार ४ सय रुपैयाँ पुरस्कार राशि रहेको छ ।नेपाल प्रोफेसनल गल्फ संघले सूर्य नेपाल प्रालिसँग मिलेर टुर आयोजना गर्न लागेको यो १७ औं संस्करण हो । सेन्ट्रल ओपनमा ३३ व्यावसायिक र चार एमेच्योर खेलाडीले खेल्ने एनपीजीएका महासचिव दीपक आचार्यले जनाए । शुक्रबहादुर राई भारतमा पीजीटीआईए टुर खेलिरहेकाले सेन्ट्रल ओपनमा खेल्ने छैनन् ।सुवास तामाङ पनि भारतमा प्रशिक्षण गरिरहेकाले भुवन नगरकोटी, नीरज तामाङ, धन थापा, सञ्जय लामा, रवि खड्कासहित सद्भाव आचार्यलाई सेन्ट्रल ओपनको दाबेदारमा हेरिएको छ । भारतमा बसेर खेलिरहेका तोरण शाही र बेलायतमा रहेर खेल्दै आएका कुमार कामी सेन्ट्रल ओपनमा खेल्नेछन् । राजकुमार राई यसै प्रतियोगिताबाट व्यावसायिक खेलाडीको रूपमा प्रवेश गर्दै छन् ।सेन्ट्रल ओपन विजेताले १ लाख ४५ हजार, उपविजेताले ९४ हजार र तेस्रो हुनेले ७० हजार रुपैयाँ पुरस्कार पाउनेछन् । प्रतियोगितामा शीर्ष २१ स्थान हात पार्नेले पुरस्कार पाउनेछन् । 